Mira Svetina
<s>Mira Svetina – Vlasta (Idrija, 15. maj 1915. – Ljubljana, 6. jul 2007), učiteljica, učesnica Narodnooslobodilačke borbe, društveno-politička radnica SFR Jugoslavije i SR Slovenije i narodni heroj Jugoslavije.</s>

<s>Biografija 
Rođena je 15. maja 1915. godine u Idriji.</s><s>Otac joj je bio službenik, a majka domaćica.</s><s>Po italijanskoj aneksiji slovenačkog primorja, porodica joj se preselila u Ljubljanu 1919. godine.</s><s>Tamo je završila Učiteljsku školu i upisala se na Filozofski fakultet.</s><s>Godine 1941, završila je fakultet.</s>

<s>Početkom 1938. godine, po uputstvima Komunističke partije Slovenije, počela je da organizovano radi u Savezu seoskih mladića i devojaka i u studentskim i ženskim društvima.</s><s>Juna 1939. godine, bila je primljena u članstvo KPS.</s>

<s>Od tada je radila kao član Pokrajinskog komiteta SKOJ-a za Sloveniju.</s><s>Istovremeno je bila kurir Centralnog komiteta KPS za vezu među pojedinim članovima Centralnog komiteta.</s><s>Tokom 1940. godine, vršila je kurirske poslove između CK KPS u Ljubljani i CK KPJ i CK SKOJ-a u Zagrebu.</s>

<s>Narodnooslobodilačka borba 
Po početku oružanog ustanka, radila je kao član Pokrajinskog komiteta SKOJ-a za Sloveniju, uglavnom na gorenjskom i kamničkom području.</s><s>Od avgusta do oktobra 1941. godine, bila je sekretar partijskog biroa na Ljubljanskom univerzitetu.</s><s>Oktobra 1941, postala je članica Pokrajinskog komiteta KPS za Gorenjsku.</s><s>Na tom je mestu ostala sve do povratka u Ljubljanu, juna 1942. godine.</s><s>U to je vreme učestvovala u pripremama oružanog ustanka u Gorenjskoj, gde je neprijateljska represija bila posebno intenzivna.</s>

<s>U avgustu 1942, postala je članica Povereništva CK KPS i Izvršnog odbora OF za Ljubljanu.</s><s>U septembru 1943, svi članovi Povereništva otišli su na slobodnu teritoriju, dok je ona ostala samostalan poverenik CK KPS i Izvršnog odbora OF za Ljubljanu.</s><s>Osim ilegalnog rada, u okupiranoj Ljubljani je prikupljala izveštaje o stanju u redovima neprijatelja i raspoloženju stanovništva, te o tome pismima izveštavala CK KPS i Izvršni odbor OF.</s>

<s>U to vreme, Vlasta je u odsustvu bila izabrana za članicu Slovenačkog narodnooslobodilačkog veća, na zboru izaslanika slovenačkog naroda u Kočevju oktobra 1943. godine.</s><s>U oktobru 1944. godine, otišla je iz Ljubljane.</s><s>S 1944. na 1945. godinu, bila je instruktor CK KPS pri Pokrajinskom komitetu KPS za Štajersku.</s>

<s>Aprila 1945. godine, otišla je u Beograd, gde je organizovala slovenačke izbeglice za povratak u domovinu.</s><s>U Ljubljanu se vratila na dan njenog oslobođenja, 3. maja 1945. godine.</s>

<s>Posleratna karijera 
Posle rata, kratko je vreme bila sekretarica Gradskog komiteta KPS u Ljubljani, zatim načelnica Kadrovskog odeljenja pri CK KPS, članica, pa predsednica Kontrolne komisije CK KPS.</s><s>Za članicu CK KPS bila je birana na Drugom, Trećem i Četvrtom kongresu KP Slovenije.</s><s>Od 1970. do 1975. godine, bila je članica Istorijske komisije pri CK SK Slovenije.</s><s>Do 1963. godine, bila je republička poslanica u jednom mandatnom periodu, sekretarica Narodne skupštine Slovenije, a u dva mandatna perioda predsednica Odbora za zdravstvenu i socijalnu politiku Slovenije.</s><s>Od 1963. do 1970. godine, bila je sudija Ustavnog suda Slovenije.</s>

<s>Odmah posle oslobođenja, bila je više godina članica Glavnog odbora Oslobodilačkog fronta, odnosno Socijalističkog saveza radnog naroda Slovenije.</s><s>Godine 1970, bila je na jedan mandatni period izabrana za članicu Savezne konferencije SSRN Jugoslavije, a zatim i članicu Republičke konferencije SSRN Slovenije i Gradske konferencije SSRN za Ljubljanu, kao i članica njenog Izvršnog odbora i predsednica, odnosno članica nekoliko komisija.</s>

<s>Od 1950. godine, bila je članica i osam godina predsednica Glavnog odbora Crvenog krsta Slovenije.</s><s>Istovremeno je bila članica Saveznog odbora, odnosno Skupštine Crvenog krsta Slovenije.</s><s>Bila je i delegat u Društveno-političkom veću Ljubljane, a izvesno je vreme bila potpredsednica istog Veća, članica Komisije Predsedništva Slovenije za zaštitu ustavnosti i zakonitosti i za ostvarivanje sloboda, prava i dužnosti građana, članica Saveta Republike Slovenije, članica delegacije SUBNOR-a Slovenije i članica komisije republičkog odbora za negovanje revolucionarnih tradicija, članica Saveznog odbora za negovanje tradicija NOR-a i ostalo.</s>

<s>Umrla je 6. jula 2007. godine u Ljubljani.</s>

<s>Nosilac je Partizanske spomenice 1941. godine, Ordena narodnog oslobođenja i više drugih jugoslovenskih odlikovanja.</s><s>Ordenom narodnog heroja odlikovana je 27. novembra 1953. godine.</s>

<s>Literatura</s>

<s></s>

<s>Jugoslavenski partizani
Slovenski komunisti
Društveno-politički radnici SFRJ
Društveno-politički radnici SR Slovenije
Žene narodni heroji
Nosioci Partizanske spomenice 1941.</s><s>Nosioci Ordena narodnog oslobođenja</s>

